*Sendes til: Media, Kaffebransjen*

Ikke bruk aluminium til kaffekapsler!

**Natur og Ungdom samlet til sitt 59. ordinære landsmøte på Haugetun Folkehøyskole ber Norge om å innføre forbud mot aluminiumsbasert kaffekapsler.**

Norge er kun slått av Finland i konkurransen om hvem som drikker mest kaffe. I kaffeundersøkelsen gjennomført av Ispos fra 2019 oppgir 67 % av nordmenn over 18 år at de drikker kaffe hver dag. Her i landet heller vi i oss over 13 millioner kopper kaffe om dagen. En stadig større del av kaffeforbruket både i Norge og i verden dekkes av kaffekapslene. Disse kapslene er som regel av plast og aluminium og fører med seg et stort miljøproblem.

Kapslene skaper store mengder avfall som er vanskelig å gjenvinne fordi produktet både består av aluminium og plast. Derfor havner avfallet ofte i forbrenning, dersom forbrukeren i det hele tatt har prøvd å resirkulere de brukte kapslene. Til hver plast/aluminiumskapsel går det med ca. 3 g aluminium. Aluminium er et viktig metall i mange industrier, men det er dessverre energikrevende og forurensende å fremstille det. For hvert tonn aluminium som produseres slippes ca. 15 tonn CO2 ut i atmosfæren.

Er det verdt å kaste bort aluminium til å lage miljøfiendtlige kaffekapsler når vi har “teknologi” som kaffetrakter, presskanne og kokekaffe? I tillegg finnes det også kaffekapsler som er fullstendig basert på biologiske materialer. Dagens kaffekapsler er derfor unødvendig og bør utfases totalt.

**Natur og Ungdom samlet til sitt 59. ordinære landsmøte på Haugetun Folkehøyskole ber Norge om å innføre forbud mot aluminiumsbaserte kaffekapsler.**